KYONGO KYA ĨTHANGŨ YA MBEE | ŨTONYA KWĨKA ATA WAKWATWA NĨ MAWĨMAKĨO
Kwĩmakĩa Nũndũ wa Mathĩna ma Mũsyĩ
Mũndũ mũka ũmwe wĩtawa Janet aeleetye atĩĩ: “Ĩvinda ĩte ĩasa ĩtina wa ĩthe wakwa kũkw’a, mũũme wakwa nĩwandavisye kana e ndũũ na mũndũ mũka ũngĩ.” Aendeee kwasya: “Ĩtina wa ũu, nĩwakuie ngũa syake syonthe o na atandavĩtye, na andia na syana syakwa ilĩ.” O na kau Janet nĩwakwatie wĩa, mbesa ila wakwataa iyeanĩtye kũũngamĩa mavata ma mũsyĩ wake. O na eka mavata ma kĩ-mbesa, Janet aĩ na mathĩna angĩ maingĩ. Aĩtye atĩĩ: “Ũndũ ũla watumaa nĩmakĩa mũno nĩ kana natiĩwe kĩanda kĩ vinya mũno kya kũũngamĩa mũsyĩ wakwa nĩweka.” Aendeee kwasya: “Naũmĩaa mũno ngoonĩ nũndũ ndyaĩ ndonya kwĩanĩsya nesa mavata ma syana syakwa ta asyai ala angĩ. O na ũmũnthĩ no nĩkũlasya ũndũ andũ ala angĩ mambonaa nĩ na syana syakwa. Yo no methĩwe monaa ta ndaaĩkĩa kĩthito nĩ kana mũtwaano witũ ndũkanangĩke?”
Mboya nĩyo ĩtetheeasya Janet kũolanga mawĩmakĩo make na aiendeea kwĩthĩwa na ũnyanya na Ngai. Aĩtye atĩĩ: “Ũtukũ ĩla kũkilĩtye nĩw’o nĩthĩawa na ĩvinda yĩla yũmũ vyũ, nũndũ ndiekaa kwĩsilya na kwĩmakĩa. Ĩndĩ kũvoya na kũsoma Mbivilia nĩkũndetheeasya kũkwata too. Ĩandĩko yĩmwe nendete mũno nĩ Avilivi 4:6, 7 yĩla yaĩtye atĩĩ: ‘Mũikemakĩe kwa ũndũ o na wĩva; ĩndĩ kĩla ũndũnĩ mavata menyu nĩmatavanw’e kwa Ngai na kũvoya na kwĩsũva vamwe na kũtũnga mũvea. Na mũuo wa Ngai, ũla ũvĩtũkĩte ũmanyi w’onthe, ũkasũvĩaa ngoo syenyu na mosũanĩo menyu.’ Nĩnĩthĩĩtwe ndivoya mĩthenya mingĩ ũtukũ, na nĩnĩw’ĩte mũuo wa Yeova ũingiakisya.”
Ndeto sya Yesũ ĩũlũ wa mboya ila wawetie nthĩnĩ wa Ũtavany’a wa Kĩĩmanĩ no itũtetheesye ĩla twakwatwa nĩ mawĩmakĩo o na ethĩwa nĩ ma mũthemba wĩva. Aisye atĩĩ: “Ĩthe wenyu nĩwĩsĩ ila mwĩ na vata nasyo, mbee wa inyw’ĩ mũtanamũvoya.” (Mathayo 6:8) Na kwa w’o nĩtwaĩlĩte kũmũvoya nũndũ mboya nĩyo nzĩa ĩla nzeo vyũ ya ‘kũmũthengeea Ngai.’ Na tweeka ũu, nake ‘akatũthengeea.’—Yakovo 4:8.
Vate nzika, o vamwe na kwĩw’a twĩ eanĩe ĩla twaelesya Yeova mawĩmakĩo maitũ, mboya nĩtũtetheeasya kwa nzĩa nene vyũ. O na ĩngĩ, Yeova, “Ũla wĩw’aa mboya,” nũtetheeasya ala mamũmanthaa me na mũĩkĩĩo. (Savuli 65:2) Kĩu nĩkyo kĩtumi Yesũ wamanyĩisye aatĩĩi make ‘mavoyae mĩthenya yonthe mateũleela.’ (Luka 18:1) No nginya tũendeee kũmũvoya Yeova atũtongoesye na aitũtetheesya. Twaĩle kwĩka ũu twĩ na mũĩkĩĩo kana akatũathima. Tũyaĩlĩte kwĩthĩwa na nzika kana we e na ũtonyi na mea ma kũtũtetheesya. ‘Kũvoya tũtekũeka’ kwonanasya kana twĩ na mũĩkĩĩo.—1 Athesalonika 5: 17.
ŨNDŨ TŨTONYA KWONANY’A KANA TWĨ NA MŨĨKĨĨO
Ĩndĩ yo mũĩkĩĩo nĩ kyaũ? Ũndũ ũmwe wonanasya kana twĩ na mũĩkĩĩo nĩ ‘kũmũmanya’ Ngai ũkethĩa nĩ wa w’o kwitũ. (Yoana 17:3) Nzĩa ĩmwe ĩla twĩkaa ũu nĩ kwa kũsoma na kwĩkĩa ngoonĩ ndeto syake ila syĩ Mbivilianĩ. Nĩtũmanyaa kana we nĩwonaa kĩla ũmwe waitũ, na nĩwendeeaw’a nĩ kũtũtetheesya. Ĩndĩ kwĩthĩwa na mũĩkĩĩo kwonanaw’a nĩ maũndũ maingĩ, ĩndĩ ti o kũmanya maũndũ mana ĩũlũ wa Ngai. Ũndũ ũngĩ wonanasya kana twĩ na mũĩkĩĩo nĩ kwĩthĩwa na ngwatanĩo nzeo na ũnyanya na Ngai. O tondũ vethĩawa vailyĩ kwa andũ, tũyĩsa kwĩthĩwa na ngwatanĩo ĩsu vamwe na Ngai oou kĩtumbo. Mũĩkĩĩo witũ ũendeea ‘kwĩana’ o ũndũ tũendeee kwĩmanyĩsya ĩũlũ wa Ngai, ‘kwĩka maũndũ ala mamwendeeasya,’ na o ũndũ twaendeea kũkwata ũtethyo wake. (2 Akolintho 10:15; Yoana 8:29) Mũĩkĩĩo ta ũsu nĩw’o ũmũtetheeasya Janet kũmĩanĩsya na mawĩmakĩo.
Janet aĩtye atĩĩ: “Kwa w’o, kĩla kĩndetheesye kwĩthĩwa na mũĩkĩĩo mũlũmu nĩ kwona ũndũ Yeova ũndetheeasya kĩla ũndũnĩ.” Aendeee kwasya atĩĩ: “Mavinda maingĩ nĩtwakwatawa nĩ mathĩna maito mũno, ala twoonaa ta tũtomĩanĩsya namo. Nĩnavoyaa Yeova mũno, nake nĩwatũtetheeasya kwa nzĩa o na tũteĩtaĩĩe. Ĩla namũtũngĩa mũvea nĩnĩlilikanaa maũndũ maingĩ ala ũmbĩkĩte. Nĩwĩthĩĩtwe aitũtetheesya kĩla ĩvinda, na mavinda maingĩ atũtetheeasya ĩla tũkwenda ũtethyo wake vyũ. O na nũndetheesye kwĩthĩwa na ana-a-asa na eĩtu-a-asa Aklĩsto ala nĩ anyanya ma w’o. Nĩmandetheeasya kĩla ĩvinda na nĩmethĩĩtwe me ngelekany’o nzeo kwa syana syakwa.” *
Janet aendeee kwasya: “Nĩnĩsĩ nĩkĩ Yeova waĩtye ĩandĩkonĩ ya Malaki 2:16, The Holy Bible in Current Kikamba Language, kana ‘Nũmenete mũndũ aitaanĩsya na mũka wake.’ Ĩla mũũme na mũka mataanĩsya na ũyĩthĩa ũmwe woo nde na mavĩtyo, nĩwĩw’aa aũmĩw’a ngoonĩ mũno. Kuma mũũme wakwa andia, myaka mingĩ nĩ mĩvĩtu ĩndĩ mavinda angĩ nĩw’aa ndyĩmena na ndyenda kwĩthĩwa na mũndũ vakuvĩ. Ĩla neew’a ũu, nĩndataa kũtetheesya andũ angĩ na ũndũ ũsu nĩwĩthĩĩtwe ũindetheesya mũno.” Kwoou kũatĩĩa ũtao wa Mbivilia wa kũlea kwĩvathana na ala angĩ, nĩkũmũtetheesye Janet kũolanga mawĩmakĩo make. *—Nthimo 18:1.
Ngai nĩwe “ĩthe wa ala makw’ĩĩwe nĩ aaĩthe, na mũsili wa aka ndiwa.”—Savuli 68:5
Janet aĩtye atĩĩ: “Ũkiakisyo ũla mũnene umanaa na kũmanya kana Ngai nĩwe ‘ĩthe wa ala makw’ĩĩwe nĩ aaĩthe, na mũsili wa aka ndiwa.’ Nĩnĩsĩ nesa vyũ kana Ngai ndakaatũtia tondũ mũũme wakwa watũtiie.” (Savuli 68:5) Janet nĩwĩsĩ nesa kana Ngai ndatũtataa na maũndũ ‘mathũku.’ Ĩndĩ vandũ va ũu, nĩ ũnengae “andũ onthe na ũlau” ũĩ wake, na “vinya mũnene ũvĩtũkĩte” nĩ kana tũmĩanĩsye na mathĩna.—Yakovo 1:5, 13; 2 Akolintho 4:7.
Nao nata ethĩwa twĩmakĩĩte nũndũ thayũ witũ wĩ mũisyonĩ?